BIG ทะยานกว่า 4% ลุ้นกำไร Q2/59 แจ่ม-ยอดขายโตต่อเนื่อง
BIG ทะยานกว่า 4% ลุ้นกำไร Q2/59 แจ่ม-ยอดขายโตต่อเนื่อง ล่าสุด ณ เวลา 10.21 น. ราคาอยู่ที่ 3.52 บาท บวก 0.12 บาท หรือ 3.53% สูงสุดที่ 3.54 บาท ต่ำสุดที่ 3.46 บาท มูลค่าซื้อขายที่ 64.76 ล้านบาท
27 พ.ค. 2559

ผู้สื่อข่าวรายงานว่า ราคาหุ้นบริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG ณ เวลา 10.21น. ราคาอยู่ที่ 3.52 บาท บวก 0.12 บาท หรือ 3.53% สูงสุดที่ 3.54 บาท ต่ำสุดที่ 3.46 บาท มูลค่าซื้อขายที่ 64.76 ล้านบาท ขณะที่ดัชนีตลาดหุ้นไทยโดยรวมบวก 0.09%

นายธนสิทธิ์ เธียรกาญจนวงศ์ กรรมการผู้จัดการ BIG เปิดเผยว่า ภาพรวมธุรกิจในช่วงไตรมาส 2/2559 มั่นใจว่าจะมีการเติบโตค่อนข้างดีกว่าช่วงเดียวกันกับปีก่อน เนื่องจากยอดขายยังมีการขยายตัวได้ดีแม้จะเป็นช่วงโลว์ซีซันของธุรกิจ รวมทั้งบริษัทสามารถทำยอดขายในงาน Big Camera Festival ได้มากกว่า 140 ล้านบาท โดยการเติบโตของยอดขายส่วนใหญ่ยังคงมาจากกลุ่ม Mirrorless
สำหรับแนวโน้มอัตรากำไรขั้นต้น (มาร์จิ้น) บริษัทคาดว่าน่าจะยังทรงตัวในระดับสูงใกล้เคียงกับช่วงไตรมาส 1/2559 ที่ระดับ 32.4% ซึ่งเป็นไปตามการเติบโตของยอดขายในกลุ่มที่มีมาร์จิ้นสูงอย่าง Mirrorless รวมไปถึงในกลุ่มสินค้าใหม่อย่างกล้อง GoPro และกล้อง 360 องศา
 
ด้าน บล. ฟินันเซีย ไซรัส ระบุในบทวิเคราะห์ แนะนำ “ซื้อ” BIG ราคาเป้าหมาย 4 บาท แม้รายได้ในช่วงไตรมาส 2/2559 มีแนวโน้มชะลอจากไตรมาสก่อนหน้าตามปัจจัยฤดูกาล แต่มองว่าไม่น่ากังวลเนื่องจาก BIG มียอดขายจากงาน Big Camera Festival ตุนไว้แล้วประมาณ 140 ล้านบาท ขณะที่อัตรากำไรขั้นต้นคาดว่าจะยกระดับขึ้นจากปีก่อน จากผลของ Economy of Scale และการปรับกลยุทธ์ขายสินค้าอัตรากำไรสูง จึงคาดว่ากำไรสุทธิยังเติบโตเกิน 100% เมื่อเทียบกับช่วงเดียวกันปีก่อน รวมทั้งยังมีรายได้เสริมจากงานบริการพิมพ์ภาพดิจิตอล
ทั้งนี้ มองว่าปีนี้ถือเป็นปีที่ดีของ BIG และมองว่าเป็นโอกาสในการ “ซื้อ” เนื่องจาก BIG Golden Year การพักตัวของราคาจาก Sell on Fact มองเป็นโอกาส “ซื้อ” เนื่องจากตลาดกล้อง Mirrorless ยังขยายตัวแรงเป็นระดับ 100% จากปีก่อน โดย BIG อยู่ในสถานะกึ่งผูกขาดชั่วคราวจากคู่แข่งที่ลดลงและจำนวนสาขาที่มากสุดในประเทศ
ส่งผลให้ยอดรีเบตและอัตรากำไรขยายตัวขึ้น รวมทั้งยังมีการปรับกลยุทธ์ในการลดยอดขายกล้อง DSLR เพราะอัตรากำไรต่ำและร้าน BIG Mobile ที่จะพลิกมามีกำไรในครึ่งปีหลังของปี 2559 จากการเปิดพื้นที่บางส่วนให้ผู้ประกอบการมือถือ และธุรกิจพิมพ์ภาพดิจิตอลจะเข้ามาเติมเต็มให้ธุรกิจขายกล้องเดิมมีความครบวงจรมากขึ้น